Atturi Ewlenin: Taron Egerton, Hugh Jackman, Iris Berben, Tim McInnery, Keith Allen, Christopher Walken Direttur: Dexter Fletcher Ħin: 106 min. Distributur: Lionsgate UK Maħruġ minn KRS Releasing Ċert. PG Eddie The Eagle huwa film dwar sport li rarament naraw bħalu fiċ-ċinema. Minn mindu kien għadu tifel, it-timidu Eddie Edwards kien dejjem joħlom li jsir wieħed li jiskejzja fuq is-silġ u jikkompeti fil-logħbiet Olimpiċi. Missieru (Allen) riedu li jissieħeb miegħu fix-xogħol tal-kisi fil-bini. Eddie (Egerton), issa ġuvnott, fl-1984 jisfida lil missieru u jipprova jingħaqad mat-tim Olimpiku tal-Gran Brittanja. Meta fil-provi jmur ħażin, hu ma jintagħżilx. Hawn ibiddel ħsiebu u minnufih imur il-Ġermanja biex jittrenja fil-qbiż bl-islitti fuq korsa bis-silġ bit-tir li jikkompeti fl-1988 fil-logħbiet tax-xitwa f'Calgary, il-Kanada. Huwa jagħmel ħabib ma' Bronson Peary (Jackman), stilla ta' qabel ta' dan l-isport u issa, aktarx xurban, jaħdem bi trakk iwitti s-silġ. Eddie jitolbu jittrenjah iżda Peary jirrifjuta, però jibdel ħsiebu meta jarah daqshekk deċiż anke wara xi korrimenti. Meta jaqbeż b'suċċess fil-qbiż ta' 70 u 90 metru rispettivament, il-Kumitat Olimpiku ta' pajjiżu jaċċettah u b'hekk se jkun l-ewwel kompetitur Ingliż li jieħu sehem f'din il-kategorija ta' sports mill-1929 'l hawn. It-tir ta' Eddie hu li jikkompeti b'suċċess anke jekk jiġi l-aħħar fil-klassifika, għax xorta jista' jwaqqaf rekord għar-Renju Unit. Eddie The Eagle jirrakkonta l-istorja vera ta' bniedem umli u misthi, però baħbuħ u deċiż f'dak li jwebbel f'moħħu. Kull meta jirreġistra xi suċċess moderat hu joħroġ idejh u jferfirhom qisu ajkla u jaqla' anke ċ-ċapċip tal-ispettaturi, b'hekk qala' t-titlu ta' 'Eddie l-Ajkla'. Din il-produzzjoni magħmula b'mod li, barra li tippompja l-adrenalina, iġġib ferħ f'dak li jkun u anke tnissel xi tbissim u umoriżmu. Il-mużika sentimentali ta' Matthew Margeson f'diversi sekwenzi ta' eċitament tassew tfakkar f'Chariots Of Fire (1980) – xogħol ieħor sportiv u serju dwar atleti tal-ġiri fl-Olimpjadi tal-1924.